**ΕΝΩΣΗ**

 **ΔΙΚΑΣΤΩΝ & ΕΙΣΑΓΓΕΛΕΩΝ**

 ΠΡΩΤΟΔΙΚΕΙΟ ΑΘΗΝΩΝ

 ΚΤΙΡΙΟ 6 –ΓΡΑΦΕΙΟ 210

ΤΗΛ: 213 215 6114 Τ.Κ. 101. 71

 e- mail: endikeis@otenet.gr

 Αθήνα, 04-10-2025

**Έναρξη πολιτιστικού προγράμματος από τον Πρόεδρο της Ένωσης, Χριστόφορο Σεβαστίδη**

Σας καλωσορίζουμε στην 38η επετειακή εκδήλωση που συνδιοργανώνουν οι δικαστικές ενώσεις. Η μέρα αυτή είναι αφιερωμένη στη Δικαιοσύνη, στους λειτουργούς της, στο έργο που αυτοί παράγουν. Και όπως όλες οι επετειακές εκδηλώσεις, που επαναλαμβάνονται σταθερά για πολλά χρόνια εμπεριέχει τον κίνδυνο να αποκοπεί από την ζωντανή πραγματικότητα και να λάβει έναν μουσειακό χαρακτήρα. Ιδιαίτερα σε εποχές έντονης κοινωνικής αμφισβήτησης ενός θεσμού ίσως μοιάζει και υπερβολικός ένα τέτοιος αυτοαναφορικός εορτασμός.

Η εκδήλωση αυτή δεν προσφέρεται για μια ουσιαστικότερη ανάλυση των αιτίων που οδήγησαν τη Δικαιοσύνη στο διαπιστωμένο έλλειμμα αξιοπιστίας. Συνοπτικά θα μπορούσε να πει κανείς ότι τα αίτια αυτά έχουν πολλές βάσεις και έχουν συσσωρευθεί σταδιακά με το πέρασμα των ετών. Ως Δικαστικό Σώμα θα πρέπει να ξεκινήσουμε την αυτοκριτική μας και να εξηγήσουμε τους λόγους για τους οποίους στη χώρα μας η εγκληματικότητα του λευκού κολλάρου, οι ευθύνες των πολιτικών προσώπων δύσκολα καταλήγουν σε καταδικαστικές αποφάσεις γεγονός που εμπεδώνει την αντίληψη πως η δικαιοσύνη λειτουργεί αποτελεσματικά μόνο σε βάρος των ασθενέστερων κοινωνικών ομάδων. Τα κόμματα που κυβέρνησαν τη χώρα μετά την μεταπολίτευση και ανησυχούν σήμερα από το διογκούμενο κύμα αγανάκτησης, που απειλεί θεσμούς και σταθερότητα, ας ψάξουν να βρουν τις αιτίες στην άρνηση υιοθέτησης προτάσεων σε συνταγματικό επίπεδο οι οποίες θα χειραφετούσαν τη Δικαιοσύνη, στην καλλιέργεια μιας αποπολιτικοποιημένης κουλτούρας μέσα στην κοινωνία που οδήγησε με την σειρά της στην καταστροφή της έλλογης σκέψης, στην κυριαρχία του παραλογισμού, του ανορθολογισμού, της δημαγωγίας, του δήθεν αντισυστημικού λόγου, στον θρίαμβο της αναζήτησης ατομικών λύσεων και θεοποίησης του χρηματικού κέρδους. Οι δικηγόροι να συνειδητοποιήσουν πως ο αδιάκριτος και ισοπεδωτικός αντιδικαστικός βερμπαλισμός δεν είναι παράσημο που επιδεικνύεται πριν από τις αρχαιρεσίες των συλλόγων αλλά πριόνι που ροκανίζει την δική τους οντότητα και υπονομεύει το δικό τους επαγγελματικό μέλλον. Η περίοδος που πλησιάζει θα είναι η δυσκολότερη και για την δικαιοσύνη και για τους άλλους θεσμούς της δημοκρατίας. Απέναντι στις συμπληγάδες του λαϊκισμού από την μια μεριά και της επιδίωξης χειραγώγησης από την άλλη, οι Δικαστικές Ενώσεις θα βρίσκονται σε επαγρύπνηση και σε μια ετοιμότητα διαρκούς ενημέρωσης της κοινής γνώμης